24
Perche nu vast a’t müdar plü svelt pussibel. Tü fast rier da schloppar cun portar led per inchün
chi sarà in visita pro tai per ün’eivna intera ed intratta.
JACK. Tü nu starast qua ün’eivna, ni sco giast ni sco alch oter. Tü partast e quai cul tren da
las quatter e tschinch.
ALGERNON. Scha tü crajast ch’eu  at lascha sulet, intant cha tü est in led. Quai less dir ch’eu
füss ün pac bun cumpogn. Sch’eu vess da cumplondscher ün mortori, schi restessast tü pro
mai, sco ch’eu suppuon. In mincha cas at resentiss eu sco sainza cour, scha tü nu restessast.
JACK. Bain. Sch’eu vegn a’m müdar, partast lura dal sgür?
ALGERNON. Schi. Scha quai nu düra massa lönch. Eu nu cugnuosch ad ingün chi douvra
uschè bler temp sco tü per as trar aint e chi ha lura uschè pac success.
JACK. In mincha cas sun eu trat aint plü discret co tü chi’d es adüna fat sü sco il chan dal
junker.
ALGERNON. I po esser ch’eu sia qua o là trat aint in ün möd chi dà in ögl. Ma da tschella
vart.  Eu cumpensesch quai tras quai ch’eu sun adüna fich cultivà.
JACK. Tü est van cha tü fast rier. Tü at cumportast chi’d es üna varguogna e tia preschentscha
quia pro mai es absurda. Ma che stuna a m’agitar?  Tü partast cul tren da las quatter e
tschinch. Ed eu at giavüsch ün bun retuorn a Londra. Teis staif bunburysar est stat ün fiasco,
quista jada.
(Jack va aint in chasa.)
ALGERNON. Eu crai cha quist sia stat ün grond success. Eu sun inamurà in Cecily e quai es
quai chi quinta.
(Cecily cumpara aint il fuond dal curtin. Ella piglia ün sbrinzel e cumainza a dar aua a las
fluors.)
Eu stögl discuorrer cun Ella, avant co ch’eu parta per fixar il prossem bunbury cun ella. Ma
ella es qua.
CECILY. Ooo. Eu sun tuornada be per dar aua a las rösas. Eu n’ha pensà ch’el sia ch’el
discuorra cun Uncle Jack.
ARLGERNON. El es be güst i a verer d’üna charrozza per mai.
CECILY. Lura bain. Laivat far insembel ün gir in charrozza.
ALGERNON. Na. El am voul spedir.
CECILY. Lura staina dimena tour cumgià.
ALGERNON. Malavita bain. Quai es ün cumgià chi chalcha.
CECILY. I chalcha adüna da tour cumgià da glieud chi s’ha apaina imprais a cugnuoscher.
Scha amis chi’s cugnuoscha da lönch innan van o sun davent, schi’s cumporta quai sainz’oter.
Ma dad esser separà, eir be per cuort temp, dad üna persuna chi s’ha be imprais a cugnuoscher
ed a stimar, quai es bod insupportabel.
ALGERNON. Eu Tilla ingrazch.
(Merriman cumpara.)
MERRIMAN. Sia charrozza es pronta davant porta. (Algernon guarda rovond sü per Cecily.)
CECILY. Quella po spettar, amo ... amo tschinch minuts.
MERRIMAN. Perfettamaing, Miss (Merriman parta.)
ALGERNON. Eu speresch fich da nu Tilla offender, Cecily, sch’eu Tilla di in tuotta avertezza
e sincerità  ch’Ella am para in tuottas manieras la persunificaziun visibla da la perfecziun
absoluta.
CECILY. Eu pens cha Sia sincerità discuorra fich a favur da Seis caracter. Sch’El nun ha
nüglia incunter, schi am permetta da notar sias remarchas aint in meis diari. (Va vers la maisa
e piglia pro seis diari.)
ALGERNON. Es quai propcha uschea ch’Ella scriva ün diari? Eu dess schmalajà jent ün cuc.
Permett’La?
CECILY. Na. Quai nu va. (Ella metta seis man lasura.)  El sto savair quai sun be notondas
d’üna matta fich giuvna sur da seis impissamaints e sur da sias impreschiuns. Eu n’ha pensà

L-WILL 1-4_Ernest_(vl)


25
da far stampar quai. Scha meis diari cumpara sco cudesch, schi sperescha fich ch’el posta ün
exemplar. Ma, Ernest, ch’El discuorra inavant. Il plü jent scriva, sch’inchün dicta. Eu sun
rivada fin „la perfecziun absoluta“. Ch’El dia co chi’d es i inavant. Eu sun pronta.
ALGERNON (ün pa stut). Ma. Mmh....
CECILY. Ma Ernest, na tussir. Cur chi’s dicta as stoja discuorrer curraintamaing e sainza
sbussiar. Eu nu sa neir co ch’eu dess far per notar cur cha tü sbussajast. (Scriva intant cha
Algernon discuorra.)
ALGERNON (discuorra fich svelt.) Cecily, fingià la prüma jada ch’eu n’ha vis Sia bellezza,
stupenda ed incumparabla, n’haja gnü il curaschi da Tilla amar, sulvadiamaing, paschiunada-
maing, cun ardur, sainza spranza.
CECILY. Eu nu crai ch’el stuvess dir, sulvadiamaing, paschiunadamaing, cun ardur, sainza
spranza. Sainza spranza, quai nu tuorna, quai es sbaglià. Nun esa?
ALGERNON. Cecily.
(I cumpara Merriman.)
MERRIMAN. Sir, la charrozza spetta.
ALGERNON. Ch’ella tuorna l’eivna chi vain a listess ura.
MERRIMAN (drizza l’ögliada sün Cecily, chi nu reagischa). In uorden, Sir.
(Merriman parta.)
CECILY. Uncle Jack füss fich grit sch’el savess ch’El resta fin l’eivna chi vain  a listess’ura.
ALGERNON. Jack nu m’importa zist segn. Nüglia nu m’importa sün quist muond, be tü ...
Eu at n’ha jent, eu t’am Cecily, am lessast tü maridar?
CECILY. Ma s’inclegia, meis char. No eschan tantüna spus daspö trais mais.
ALGERNON. Ma co mâ ans vaina fats spus?
CECILY. Ma ... daspö cha Uncle Jack ans ha quintà ch’el haja ün frar plü giuven chi’d es
magari schlaschà e nosch, hast tü cumanzà ad esser il tema principal da la conversaziun tanter
mai e Miss Prism. Id es bain cler ch’ün hom chi dà bler da discuorrer es adüna fichun
attractiv. I’s tschüffa l’impreschiun ch’el stopcha esser alch tuottafat special. Forsa es quai
stat pluffer da mai, ma eu m’ha inamurada in tai, Ernest.
ALGERNON. Darling. E cura ans vaina lura fats spus.
CECILY. Als 14 favrer. Eu d’eira tuot disperada cun quai cha tü nu vaivast ingün’idea da mia
existenza ch’eu n’ha decis da schoglier il problem a meis möd. Davo üna lunga cumbatta
interna n’haja acceptà tia dumonda, quia suot quist bös-ch. Il di davo n’haja cumprà in teis
nom quist anè e quist bratschulet – quai sun ils pegns da l’amur -  ed eu n’ha impromiss da tils
portar adüna.
ALGERNON. E quai at vess eu da t’avair datta?  Fich bels tuots duos, nun esa?
CECILY. Schi. Tü hast ün gust tuot ourdvart, Ernest. Teis möd da viver schlaschà n’haja
adüna s-chüsà uschea. Guarda. Quist es la chaschetta  ingio ch’eu tegn in salv tuot tias charas
chartas. (Ella as metta in schnuoglias pro la mais,a driva la chaschetta e piglia oura chartas
chi sun liadas insembel cun ün bindel blau.)
ALGERNON. Mias chartas. Ma, mia chara banadida Cecily. In tuot mia vita nu’t n’haja mai
scrit.
CECILY. Tü nu’m stessast trar adimmaint quai, Ernest. Eu sa bain avuonda ch’eu sun statta
sforzada da scriver svess quistas chartas per tai. Eu n’ha scrit trais jadas l’eivna, minchatant
eir daplü.
ALGERNON. Ma, Cecily, quellas chartas am stoust laschar leger.
CECILY. O dulur. Na. Exclus. Davo avair let füssast tü bler massa superbi e gronder. (Louva
la chaschetta  darcheu ingio ch’ella d’eira.) Las trais chartas cha tü m’hast scrit davo cha nos
spusalizi es i in duas, quellas sun uschè bellas ed ortograficamaing uschè impussiblas chi’m
vegn hoz amo las larmas, sch’eu am met a tillas leger.
ALGERNON. Ma. Di’m. Es nos spusalizi lura gnü scholt?

L-WILL 1-4_Ernest_(vl)


26
CECILIY. Ma. S’inclegia. Als 22 marz. Guarda qua: (Muossa seis diari.) „Hoz n’haja scholt
meis spusalizi cun Ernest. Eu crai chi sia meglder uschea. L’ora es continuantamaing bella“.
ALGERNON. Ma che diamper t’ha lura indütta da schoglier il spusalizi? Che stramgezzas
n’haja lura fat? Propcha nüglia da mal. Quai am fa mal il cour da dudir cha tü hast scholt il
spusalizi. Impustüt scha l’ora d’eira continuantamaing bella.
CECILY. Quai nu füss stat ün spusalizi da tour sül seri, sch’el nu füss gnü scholt almain üna
jada. Ma davo ün’eivna at vaiva pardunà tuot.
ALGERNON (va vers ella e s’inschnuoglia). Cecily, tü est propcha ün anguel.
CECILY. Ooo. Meis char giuvnot romantic. (El tilla bütscha e ella til glischa la chavlüra.)
Tias marüschlas saran bain natüralas, spera.
ALGERNON. S’inclegia. Cun be ün zichin artificialità.
CECILY. Eu sun vairamaing cuntainta.
ALGERNON. Nun esa, Cecily.  Tü nu schogliarast mai plü nos spusalizi.
CECILY. Eu crai ch’eu nu sia plü buna da til schoglier, davo ch’eu  at n’ha inscuntrà uschea
sco cha tü est cun corp ed orma. E lura. Id es, natüralmaing, eir teis nom.
ALGERNON (nervus). S’inclegia.
CECILY. Tü nu das-chast far schnöss, darling, ma da giuvna m’haja insömgiada tantas jadas
da m’inamurar üna jada in ün hom cun nom Ernest. (Algernon sta sü, Cecily eir.) Quel nom
ha alch chi fa nascher üna fiduzcha absoluta. A mai fa malavita mincha povra duonna
maridada chi nun ha ün hom cun nom Ernest.
ALGERNON. Ma Cecily. Che voust tü dir cun quai? Voust tü dir cha tü nu’m vessast jent
sch’eu nu vess nom Ernest.
CECILY. Ma che oter nom per exaimpel?
ALGERNON. Ma ün nom qualunque – Algernon, per exaimpel....
CECILY. Algernon. Quai nu’m plascha.
ALGERNON. Ma, meis char banadi anguel, eu nu sa propcha na da m’imaginar che chi’t
pudess disturbar vi dal nom Algernon. Quai nun es ün mal nom. A verer precis è’l particular-
maing aristocratic. La mità da quels chi ston annunzchar lur bancaruotta han nom Algernon.
Ma uossa tuot seriusamaing, Cecily, (va vers ella.) sch’eu vess nom Algy, am vessast tü
listess jent?
CECILY (as drizzond sü). Eu pudess avair respet invers tai. Eu pudess admirar teis caracter.
Ma eu ma tem ch’eu nu füss buna da‘t dedichar mia cumpletta attenziun.
ALGERNON. (sbussiond) Hm. Hm. Cecily! (El piglia seis chapè.) Vos plavan es qua, eu
pens ch’el haja blera experienza cun tuot ils ritus e cun tuot las ceremonias da la baselgia
anglicana.
CECILY. Sainza dubi. Il dr. Chasuble es ün hom fich scort. Fin uossa nun ha’l amo scrit
gnanc’ün cudesch. Tü at poust dimena imaginar quanta pruna ch’el sa amo.
ALGERNON. Eu stögl discuorrer cun el be subit pervi d’ün battaisem fich important – quai
voul dir, pervi d’ün affar fich important.
CECILY. Ooo.
ALGERNON. In üna mezz’ura suna darcheu qua.
CECILY. Considerond il fat cha no eschan spus fingià daspö ils 14 favrer e ch’eu at n’ha
inscuntrà hoz per la prüma jada, esa magari dür per mai cha tü am voust laschar suletta per
ün’intera mezz’ura. Nu pudessast tuornar in vainch minuts?
ALGERNON. Eu sun subit da retuorn. (El tilla dà ün bütsch e svanischa in prescha.)
CECILY. Che giuvnot impetuus ch’el es. O co ch’eu n’ha jent seis chavels. Eu stögl be notar
sia proposta da marida in meis diari.
(Merriman cumpara.)
MERRIMAN. Id es güst rivà üna Miss Fairfax chi less discuorrer cun Mr. Worthing. Chi’s
tratta d’üna chosa fichun urgiainta, ha dit Miss Fairfax.
CECILY. Ma nun è’l in sia stanza da lavur, Mr. Worthing?

L-WILL 1-4_Ernest_(vl)


27
MERRIMAN. Mr. Worthing m’ha dit ch’el giaja in chà da pravenda, avant ün pêr minuts.
CECILY. Ch’El cumpogna a la dama nan a qua. Id es uschè agreabel, quia in curtin. Mr.
Worthing tuornarà bainbod. El po servir il tè.
MERRIMAN. Jent, Miss.  (Parta.)
CECILY. Miss Fairfax. Probabel ün da quellas bleras damas attempadas chi s’occupan da la
beneficenza e chi güdan ad Uncle Jack in sias acziuns filantropicas. Eu nun ha bler’idea da
quistas damas chi s’interessan per acziuns filantropicas. I sun adüna fich molestusas.
(Merriman cumpara.)
MERRIMAN. Miss Fairfax.
(Gwendolen cumpara, Merriman  parta.)
CECILY (tilla va incunter) . Am das-cha preschantar. Eu sun Cecily Cardew.
GWEDOLEN. Cecily Cardew? (Tilla va incunter e tilla dà il man.) Che bel nom ch’Ella ha.
Alch in mai am disch cha no saran bunas amias. Eu Tilla stim fingià uossa daplü co quai
ch’eu sun buna dir. Mia prüm’impreschiun nu m’ha  amo mai ingionada.
CECILY. Quai es fich char dad Ella d’avair tanta simpatia per mai, apaina ch’ella ha fat mia
cugnuschentscha. Ch’Ella piglia plazza.
GWENDOLEN (amo adüna in pè). Eu Tilla poss bain dir Cecily, nun esa?
CECILY. Ma jent.
GWENDOLEN. Ed Ella am dscharà adüna Gwendolen, nun esa?
CECILY. Sch’Ella giavüscha.
GWENDOLEN. Quai vala, nun esa?
CECILY. Pervi da mai.
GWENDOLEN. Eu less profitar da quist‘occasiun per Tilla dir chi ch’eu sun. Meis bap es
Lord Bracknell. Eu suppuon ch’Ella nu varà mai dudi alch dad el.
CECILY. Na ch’eu sapcha.
GWENDOLEN.  Dadour famiglia es meis bap praticamaing incuntschaint. Eu constatesch
quai cun plaschair. A meis avis es quai eir in uorden uschea. La chasa para a mai dad esser la
dretta sfera d’actività per l’hom. I nun es ingün dubi. Apaina ch’ün hom cumainza a negliger
seis dovairs da chasa, vain el terribelmaing feminin, nun esa? E quai nu cumporta. Quai ha
l‘effet cha’ls homens vegnan massa attractivs. Cecily, mia mamma chi’d ha opiniuns
remarchabelmaing strictas per quai chi reguarda l’educaziun, m’ha indütta ad esser
extremamaing da cuorta vista. Quai es üna part da seis sistem. Ella nun ha dimena sgüra
nüglia incunter, sch’eu Tilla observ ün pa cun agüd da meis ögliers.
CECILY. O na, na. Brichafat, Gwendolen. Eu n’ha sten jent sch’eu vegn observada.
GWENDOLEN (davo ch’ella ha observà minuziusamaing a Cecily tras sia lorgnetta). Eu
suppuon ch’Ella sia quia per üna cuorta visita.
CECILY. Ma na, na. Eu sun qua da chasa.
GWENDOLEN (seriusa). Propcha uschea. Lura saraja sainza dubi uschea cha Sia mamma o
üna parainta plü attempada viva in chasa cun Ella.
CECILY. Ma na, na.  Eu nun ha ni mamma, ni otra parantella.
GWENDOLEN. Propcha.
CECILY. Meis char avuà ha la greiva incumbenza da verer da mai. El fa quai cun agüd da
Miss Prism.
GWENDOLEN. Seis avuà?
CECILY. Schi. Eu sun l’avuadada da Mr. Worthing.
GWENDOLEN. Oo. Che curius. El nu m’ha mai dit ch’el haja ün‘ avuadada. Perche varà‘l
taschantà quai? El vain vieplü interessant. Eu sun però sgüra, Cecily, cha quista nouva
m’inspira sentimaints da spür plaschair. (Sta sü e va vers Cecily.) Eu Tilla n’ha vairamaing
jent, Cecily. Eu n’ha gnü simpatia per Ella dal prüm mumaint davent. Ma eu stögl listess dir:
Uossa ch’eu sa ch’Ella es l’avuadada da Mr. Worthing nu possa far oter co da’m giavüschar

L-WILL 1-4_Ernest_(vl)


28
ch’Ella  füss – ün pa plü veglia co quai ch’Ella para dad esser – e ch’Ella nu vess
ün‘apparentscha uschè attractiva  e surmanaivla. Schi, sch’eu das-ch esser sincera –
CECILY. Pür ch’Ella dia. Eu sun da l‘avis cha, schi s’ha da dir alch malamiaivel, schi chi‘s
dess dir quai avertamaing.
GWENDOLEN. Bain, Per esser averta e sincera, Cecily, eu giavüschess ch’Ella vess almain
quarantaduos ons e ch’Ella füss abssolutamaing inattractiva per Sia età. Ernest ha ün caracter
gualiv e ferm. El es ün hom d’onur e sincer fin al fuond da seis cour. L’infideltà es pro el
almain uschè pac probabla sco l’ingion. Ma dafatta homens cun ün sen moral fich express
reagischan cun sensibltà extrema invers la fascinaziun da la bellezza coporala feminina.
L’istorgia moderna e l’istorgia classica dan perdütta da quai cun numerus exaimpels dolurus.
Sainza quists fats füssan ils cudeschs d’istorgia insupportabels.
CECILY. Ch’Ella s-chüsa, Gwendolen, eu n’ha bain dudi inandret, Ella ha dit Ernest.
GWENDOLEN. Schi.
CECILY. Ma meis avuà nun es Mr. Ernest Worthing, dimpersè seis frar – seis far plü vegl.
GWENDOLEN (piglia darcheu plazza). Ernest nun ha mai manzunà ch’el haja ün frar.
CECILY. Malavita esa da constatar chi nu sun in bunas, daspö ons.
GWENDOLEN. Ma. Quai declera tuot. E uossa, sch’eu ponderesch ün pa, eu nun ha mai dudi
ch’ün hom manzuna a seis frar. La gronda part dals homens nun paran dad avair simpatia per
quel tema. Cecily, quai m’ha schligeri il cour. Eu d’eira plain anguoscha. Quai füss stat
schnuaivel sch’ün destin s-chür e somber füss stat bun da disturbar nossa amicizcha. Ella es
dimena plü co sgüra cha Mr. Ernest Worthing nun es Seis avuà.
CECILY. Plü co sgüra. Sgürischma (Üna posa.) Per dir la vardà. Eu sarà bainbod la sia.
GWENDOLEN (be buonder). Co es quai d’incleger.
CECILY. Mia charischma Gwendolen I nu dà ingün motiv per zoppantar quai invers Ella. La
gazetta locala comunicharà la müstà l’eivna chi vain. Mr. Ernest Worthing ed eu ans vain fats
spus e fain quint da’ns maridar.
GWENDOLEN (stond sü). Mia chara banadida Cecily. Eu crai chi’s tratta d’ün pitschen
sbagl. Mr. Ernest Worthing s’ha fat spus cun mai. L’annunzcha da la müstà cumpara il plü
tard sonda saira aint illa „Morning Post“.
CECILY (fich amiaivla, stond sü). Eu tem ch’Ella as sbaglia. Ernest m’ha  fat üna proposta da
marida avant circa precis desch minuts. (Muossa seis diari.)
GWENDOLEN (stübgia il diari cun tuotta chüra tras sia lorgnetta). Quist es plü co stran.
Her davomezdi a las tschinch e mez m’ha’l giavüschà da gnir sia duonna. Sch’Ella ha la buntà
da’s persvader dal fat, per plaschair. (Muossa seis diari.) Eu nu viag mai sainza meis diari.
Aint il tren as stoja adüna avair üna lectüra plain tensiun. I‘m displascha fich, chara Cecily,
scha quai füss per Ella üna dischillusiun, ma meis dret sülla marida es plü vegl.
CECILY. Quai am conturbless daplü co quai ch’eu sun buna da dir, scha quai tilla causess
turmaints fisics o psichics. Ma listess am saint eu in dovair da Tilla render attenta cha Ernest
ha evidaintamaing müdà idea davo la proposta da marida ch’el ha fat ad Ella.
GWENDOLEN  (pensiva.) Scha quel pover hom giuven s’ha laschà surmanar da far sa eu che
impromischiuns, schi am chat eu in dovair da til salvar e quai cun man ferm.
CECILY (pensiva e trista). Scha meis char vess dad esser intivà in scumpigls d’amur, schi nu
til faraja mai imbüttamaints davo cha no eschan maridats.
GWENDOLEN. Miss Cardew, manaj’La  forsa a mai culs „scumpigls d’amur“?  Eu resguard
quai sco üna impertinenza. In ün tal mumaint resaint eu il dovair moral da dir cler e net quai
ch’eu pens. Quai es ün divertimaint.
CECILY. Miss Fairfax, voul Ella forsa far valair ch’eu vess sforzà ad Ernest da’s far spus?
Che Tilla vain be adimmaint. Quist es il mumaint da laschar crodar la mascra dal simuladur.
Sch’eu vez ün pal, schi nomn eu quai ün pal.
GWENDOLEN (cun schnöss). Eu sun fich furtünada da pudair dir ch’eu nun amo mai vis ün
pal in mia vita. Id es evidaint cha no derivain da classas socialas totalmaing differentas.

L-WILL 1-4_Ernest_(vl)


29
(Merriman cumpara, segui d’ün servitur. El porta ün plateau, üna tuaglia da maisa e plats.
Cecily tegna inavo sia resposta. La preschentscha dals duos serviturs sforza a las duos
duonnas da’s retgnair. Tuottas duos patischan.)
MERRIMAN. Dess eu servir il tè sco adüna, Miss?
CECILY (severa, cun vusch controllada). Schi. Sco adüna.
(Merriman cumainza a rumir la maisa e metta sü la tuaglia. Üna lunga posa. Cecily e
Gwendolen as guardan culla fotta.)
GWENDOLEN.  Miss Cardew, as poja far bellas spassegiadas quia aint ils contuorns?
CECILY. Schi, schi. Fich bellas. In ün lö be qua daspera as vezza tschinch cuntadis.
GWENDOLEN. Tschinch cuntadis. Quai nu’m plascharà. Eu nu poss star oura schi s’es ün
massa daspera a tschel.
CECILY (dutscha sco il meil). Eu incleg. Perquai ha’La tschernü da star a Londra.
(Gwendolen morda sül lef suot e clocca cul parasur da sulai cunter il pè.)
GWENDOLEN (guardond intuorn). Na mal cultivà, quist curtin, Miss Cardew.
CECILY. I’m fa plaschair ch’el Tilla plascha, Miss Fairfax.
GWENDOLEN. Eu nu savaiva chi dess tantas fluors sül pajais.
CECILY. Ah. Sa‘La fluors sun quia alch uschè solit sco la quantità da glieud a Londra.
GWENDOLEN. Ad esser sincera. Eu nu poss incleger co ch‘inchün po viver sül pajais.
Insomma, eu crai chi nu detta ingün da la classa plü ota chi viva sül pajais..Eu, in mincha cas,
gniss müffa.
CECILY. Quai sarà quai cha las gazettas nomnan crisa agrara. I’m para cha l’aristocrazia
patischa da quai il plü da tuot. Cha quai sia sco ün’epidemia, dischna. Tilla possa offrir üna
tazza tè?
GWENDOLEN  (bler massa amiaivla). Jent. Grazcha. (Da la vart.) Che persuna s-chiffusa.
Ma üna tazza tè stöglia avair.
CECILY (dutscha sco il meil.) Cun zücher?
GWENDOLEN (da suringio). Na grazcha. Zücher aint il tè, quai nun es plü da moda.
(Cecily tilla guarda culla fotta, piglia la zanga dal zücher e bütta quatter quaders zücher aint
illa tazza.)
CECILY (severa). Cake o tosts cun sü painch?
GWENDOLEN. Tosts. Hoz nu’s serva plü cakes aint illas classas plü elevadas.
CECILY (taglia ün schnetter toc cake e til metta sül plateau). Ch’El detta quist a Miss
Fairfax.
(Merriman fa quai e va in chasa insembel cul servitur. Gwendolen prouva il tè e fa üna
grimassa. Ella metta giò la cuppina e tendscha il man per tour ün tost, ma vezza chi’d es ün
toc cake. Ella sta sü indegnada.)
GWENDOLEN. Ella ha  impli meis tè cun üna pruna zücher  ed eir sch’eu vaiva dit cler e net
da’m dar tost cun sü painch, schi m’ha’La servi ün toc cake. Eu sun cuntschainta per meis
esser ourdvart paschaivel ed amiaivel, ma eu Tilla avertisch, Miss Cardew, ch’Ella nu
surpassa ils cunfins.
CECILY (stond sü). Per proteger a meis pover giuven hom plain confidenza da las intrigas da
minch’otra duonna nu daja cunfins ch’eu nu surpassess.
GWENDOLEN. Da bella prüma nu m’haja fidada dad Ella. Eu n’ha m’inaccorta be subit
ch’Ella es fosa, perfida e maligna. Eu n’ha ün sentimaint tuot ourdvart per simlas chosas. Mia
prüm’impreschiun nu m’ha  amo mai ingionada.
CECILY. I’m para, Miss Fairfax ch’eu manchainta Seis temp sur masüra. Eu nu dubitesch
ch’Ella varà da far amo otras simlas visitas aint ils contuorns.
(Jack cumpara.)
GWENDOLEN (til vezza). Ernest. Meis char Ernest.
JACK. Gwendolen. Darling. (Tilla voul dar ün bütsch.)

L-WILL 1-4_Ernest_(vl)


30
GWENDOLEN (as retira). Ün mumaint. Das-cha forsa dumandar scha tü est spus cun quista
giuvna dama?  (Muossa sün Cecily.)
JACK (riond). Culla chara pitschna Cecily. Ma sgür bricha. Co poja be capitar ch’üna tala
idea as fua in ün cheu uschè bel?
GWENDOLEN. Grazcha fich. Uossa poust... (Tegna nan la massella.)
CECILY (fich amiaivla). Eu savaiva cha quai staiva esser üna malincletta, Miss Fairfax.
L’hom chi Tilla strendscha cun seis bratsch es meis avuà. Mr. John Worthing.
GWEDOLEN. Che? Sch’eu das-ch savair?
CECILY. Quai es Uncle Jack.
GWENDOLEN  (as retrond). Jack. Ooo.
(I cumpara Algernon.)
CECILY. Quist es Ernest.
ALGERNON (va directamaing vers Cecily sainza dar bada a tschels). Mia chara. (Tilla voul
dar ün bütsch.)
CECILY (as retira). Ün mumaint, Ernest. At das-cha dumandar – est tü spus cun quella
giuvna dama?
ALGERNON (guarda intuorn). Cun chenüna giuvna dama? O dolur. Gwendolen.
CECILY. Schi. Cun „O dolur“ manai eu a Gwendolen.
ALGERNON (riond). Ma sgür bricha. Co poja be capitar ch’üna tala idea as fua aint in ün
cheu uschè bel.
CECILY. Grazcha fich. (Tegna nan la massella). Uossa poust... (Algernon tilla bütscha.)
 GWENDOLEN.  Eu n’ha m’inaccorta subit chi’s trattaiva d’üna pitschna malincletta, Miss
Cardew. L’hom chi Tilla strendscha cun seis bratsch es meis cusdrin, Mr. Algernon Moncrieff
CECILY (as fa libra dad Algernon). Algernon Moncrieff. Ooo. (Las duos duonnas van üna
incunter a tschella e’s branclan, sco per as proteger.)
CECILY. Hast tü propcha nom Algernon?
ALGERNON. Schi. Eu nu poss schnear.
CECILY. Oooo.
GWENDOLEN. Hast tü propcha nom John.
JACK (in üna posa magari superbgia). Eu pudess schnear, sch’eu less. Eu pudess schnear
tuot, sch’eu less. Ma meis nom es sainza dubi John. Eu sun stat John per ons ed ons.
CECILY (vers Gwendolen). No eschan gnüdas ingionadas da gröss.
GWENDOLEN. Mia povra Cecliy chi’d  es statta blessada.
CECILY. Mia chara Gwendolen chi’d es statta ingionada.
GWENDOLEN (discurrind plan e fich seriusa). Eu sun tia sour da quinderinavant. (I’s
branclan. Jack ed Algernon va dschemond sü e giò).
CECILY (astutta). Id es amo üna dumonda ch’eu fess schmalajà jent a meis avuà.
GWENDOLEN. Ün’idea admirabla. Mr. Worthing. Id es amo üna dumonda ch’eu vess jent
da Til far. Ingio es Seis frar Ernest? No tuottas duos eschan spusas cun Seis frar Ernest.
Dimena nun es quai üna chosa da pitschna importanza da savair ingio cha Seis frar Ernest as
rechatta in quist mumaint.
JACK (plan e stond a stübgiar). Gwendolen – Cecily – id es fich penibel per mai dad esser
sforzà da dir la vardà. Quai es la prüma jada in mia vita ch’eu sun intivà in üna situaziun
uschè fatala. Eu nun ha propcha ingüna experienza in quistas chosas. Adonta da quai as vöglia
dir sincermaing ed avertamaing: eu nun ha ingün frar cun nom Ernest. Eu nun ha neir
uschigliö ingün frar. In tuot mia vita nun haja mai gnü ün frar ed eu nun ha neir la minima
intenziun da survgnir ün in avegnir.
CECILY (stutta). Ingün frar.
JACK (schligeri e cuntaint). Na
GWENDOLEN. El nun ha propcha mai gnü ün frar, da che sort cha quai sia.
JACK (amiaivel). Mai. Da che sort cha quai sia.

L-WILL 1-4_Ernest_(vl)


31
GWENDOLEN. I’m displascha. Id es plü co cler cha ingüna da no duos nun es spusa cun
ingün.
CECILY. Üna chosa na güst agreabla per üna duonna giuvna dad esser tuot in ün dandet in
üna tala situaziun.
GWENDOLEN. Vè cha no giain aint in chasa. I nu gnaran davo eir els.
CECILY. Na. Ils homens sun schogns e meskins.
(I van in chasa guardond cun sdegn sü pels homens.)
JACK. Quista situaziun infernalmaing dischagreabla e penibla es probabelmaing quai cha
tünomnast bunburyarr?
ALGERNON. Quai es propcha ün bunbury da prüma qualità. Il plü bel bunbury da tuot mia
vita.
JACK. Ma tü nun hast ingün dret da bunburysar qua pro mai.
ALGERNON. Che? Quai es absurd. Minchün ha il dret da bunburyar ingio chi til plascha.
Mincha bunburyiunz serius sa quai.
JACK. Ün bunuryiunz serius. O dolur.
ALGERNON. Ma. Per avair plaschair da la vita as stoja far üna o tschella chosa cun
seriusità.. Eu, per mia part, pigl il branburyar fich sül seri. Da che cha tü t’occupast
seriusamaing, quai propcha nu saja. Probabelmaing pigliast tü tuot sül seri. Tü est ün pover
crastian trivial.
JACK. L’unica pitschna satisfacziun ch’eu n‘ha da tuot quista fatschenda dal tonder es cha tü
hast strapatschà malamaing a teis ami Bunbury. Tü, char Algy, nu pudarast plü ir per main da
che sül pajais, sco plü bod. Propcha ün grond progress.
ALGERNON. Teis frar, char Jack, nun es neir plü il listess. Tü nu pudarast plü svantar a
Londra be sco chi’t plascha e sco chi d’eira teis vizi. Propcha, da progress nu’s poja
discuorrer.
JACK. Per quai chi reguarda teis cumportamaint invers Miss Cardew, schi stöglia dir, cha teis
möd da surmanar ad üna duonna giuvna uschè dutscha, uschè simpla ed uschè innoziainta es
tuottafat impardunabel. E quai sainza ch’eu piglia in consideraziun ch’ella es mia avuadada.
ALGERNON. Ed eu nu sun bun da m’imaginar üna güstificaziun per teis möd da surmanar ad
üna duonna giuvna briglianta, scorta ed intelligiainta, sco Miss Fairfax. E quai sainza ch’eu
piglia in consideraziun ch’ella es mia cusdrina.
JACK. Eu am laiva far spus cun Gwendolen, quai es tuot. Eu tilla n’ha jent.
ALGERNON. Ed eu am laiva far spus cun Cecily. Eu tilla aduresch.
JACK. Id es tuottafat exclus cha tü maridast a Miss Cardew.
ALGERNON. Eu crai chi nu sia fich probabel cha tü e Miss Fairfax dvaintat ün pêr.
JACK. Tü fast meglder da t’occupar da teis affars.
ALGERNON. Per plaschair. Nu discuorrer dad affars. (El cumainza a mangiar tosts.) Quai
am para absolutamaing vulgar da discuorrer dals agens affars. Be ils stockbrokers
fan quai e quai adüna la saira pro’l dinner.
JACK. Co cha tü poust sezzer qua in tuotta calma e mangiar tosts cun sü painch intant cha no
eschan in üna situaziun dal diavel turbulenta, quai nu suna propcha na bun da chapir. I’m para
cha tü hajast ün cour da crap.
ALGERNON. Taidla. Eu nu sun bun da stranglar giò tosts in tuotta prescha. Id es fich
probabel cha lura fessa maclas sün mias mandschettas. Tosts cun sü painch as stuvessa adüna
mangiar in tuotta quietezza. Quai es l’unic möd da tils giodair.
JACK. Quai ch’eu laiva dir es chi’m para absolutamaing dür da cour da tia vart cha tü t’hast
insomma miss a mangiar tosts in vista a nossa situaziun plü co disperada.
ALGERNON. Cur ch’eu sun aint illas strettas, schi es il mangiar l’unic chi’m po consolar. E,
cur ch’eu sun in difficultats propcha insurmuntablas lura – quai ch’eu di uossa po confermar
minchün chi’m cugnuoscha ün pa plü bain – lura refüsa tuot, cun excepziun dal baiver e dal

L-WILL 1-4_Ernest_(vl)


32
mangiar. Uossa, in quist mumaint, mangia tosts, pervi ch’eu sun disfurtünà. E dal rest, tosts
cun painch, quai n’haja schmalajà jent. (Sta sü.)
JACK (sta sü). Tuot in uorden. Ma quai nun es amo ingün motiv per schnattir güst tuot ils
tosts chi sün sül tableau (til piglia davent il tableau culs tosts).
ALGERNON (til offra cakes). I füss meglder, scha tü mangessast cakes. Eu svess nun ha jent
cakes.
JACK. Ma in che muond eschna?  I sarà tantüna amo permiss da magiar seis agens toasts in
seis agen curtin.
ALGERNON. E tü hast be fini da dir chi sia absolutamaing dür da cour da mangiar toasts.
JACK. Schi. Eu n’ha dit chi sia absolutamaing dür da cour in quistas circunstanzas. Quai nun
es absolutamaing na il listess.
ALGERNON. Quai po esser. Ma i’s tratta amo adüna dals listess tosts cun sü painch (El til
piglia davent il plateau culs toasts.)
JACK. Algy, eu at supplich, fa e va uossa.
ALGERNON. Ma tü nu’m poust spedir sainza m’invidar al dinner. Quai es tantüna absurd. Eu
nu vegn mai avant il dinner. Gnanc’orma nu fa alch uschea, forsa be ils vegetarians o da
quella sort glieud. Implü n’haja fat giò ün termin cul dr. Chasuble e quel am battiarà ün quart
da las ses sül nom Ernest.
JACK. Meis bun. Quista nardà poust invlidar plü svelt pussibel. Fingià hoz a bunura n’haja
fixà ün termin cul dr. Chasuble. Ed el am battiarà a las 17.30, natüralmaing cul nom Ernest.
Gwendolen giavüscha quai uschea. No nu pudain tantüna gnir battiats tuots duos cul nom
Ernest. Quai füss absurd.  E dal rest n’haja il dret da’m far battiar cur chi plascha a mai. I nu
dà ingünischmas cumprouvas ch’eu sia fingià gnü battià üna jada da che plavan cha quai sia.
A mais avis es quai anzi fich pac probabel ed il dr. Chasuble pensa sco eu. Teis cas es
tuottafat different. Tü es fingià stat battià.
ALGERNON. Schi. Ma id es ons ed ons ch’eu nu sun plü gnü battià.
JACK. Schi, Ma tü est battià. E quai es quai chi decida.
ALGERNON. D’accord. Perquai saja eir ch’eu, cun mia constituziun, cumport üna tala
procedura. Scha tü nun est dal tuot sgür scha tü est gnü battià, schi’m para quai magari privlus
dad ir aint ün tal ris-ch. Quai pudess ir suotsura. Tü nu varast bricha invlidà ch’inchün chi
d’eira fich lià cun tai es mort a Paris pervi d’ün grond dafraid.
JACK. Schi. Ma tü hast dit svess ch’ün grond dafraid nun es alch chi haja da chefar cun
malatias iertaivlas.
ALGERNON. Plü bod in mincha cas brich. Ma hoz ... forsa bain. La scienza fa gronds
progress e megldrescha tuot in ün möd admirabel.
JACK (piglia il plateau  culs tosts aint in man). Ma che. Quai es plufrarias. Tü quintast adüna
inavant be plufrarias.
ALGERNON. Jack. Uossa voust fingià darcheu mangiar tosts. Quai nu stuvesst tü far. Id es
plü be duos. (El tils piglia.) Eu at n’ha tantüna dit ch’eu n’haja schmalajà jent tosts cun sü
painch.
JACK. Ma eu n’ha jent cakes.
ALGERNON. Schi perche mâ fast servir cakes a teis giasts? Che curiusas ideas cha tü hast
sur da l’ospitalità.
JACK. Algernon. Eu at n’ha dit e repeti cha tü dessast far ed ir. Eu nu vögl cha tü stettast.
Perche nu pigliast e vast?
ALGERNON. Lascha ch’eu possa almain baiver oura meis tè. Oo! Qua es amo ün tost.

Tenda

L-WILL 1-4_Ernest_(vl)


33

           Terz act

Salon dal Manor House

(Gwendolen e Cecily sun sün fnestra e guardan sül curtin.)

GWEDOLEN. Il fat chi nu sun gnüts subit davo no – minch’oter  vess fat quai – para da
cumprovar chi han almain  amo ün zich sen da turpchentscha.
CECILY. Id han mangià toasts da bel cuntin. Quai demuossa turpchentscha.
GWENDOLEN  (davo üna posa) .I nu para chi’ns vezzan. Nu pudessast dar ün pêr tuoss.
CECILY. Ma co voust ch’eu fetscha. Eu nun ha la tuoss.
GWENDOLEN. Uossa guardna vers no. Che sfruntadezza
CECILY. I vegnan plü daspera. Che impertinenza.
GWENDOLEN. No mantgnain ün degn silenzi.
CECILY. D’accord. No nu vain otras pussibiltats.
(Jack cumpara.  Davo el Algernon. I tschüblan la melodia da qualche terribla operetta
inglaisa.)
GWENDOLEN. Noss degn silenzi para d’avair ün effet dischagreabel.
CECILY. In mincha cas:  ün effet sainza gust.
GWENDOLEN. Ma no nu pigliaran in mincha cas na il pled sco prümas.
CELILY. In mincha cas brich.
GWENDOLEN. Mr. Worthing, eu Til  stögl far üna dumonda ourdvart delicata. I dependa
bler da sia resposta.
CECILY. Gwendolen. Tü est geniala. Mr. Moncrieff, fess El il bain da respuonder a la
seguainta dumonda. Perche ha El fat finta dad esser il frar da meis avuà?
ALGERNON. Per avair l’occasiun da Tilla imprender a cugnuoscher.
CECILY (vers Gwendolen). Quist para dad esser sainza dubi üna resposta chi cuntainta, che
manajast?
GWENDOLEN. Sgüra, mia chara, scha tü til poust crajer.
CECILY. Eu nu crai gnanc’ün pled. Ma quai nu müda nüglia vi da l‘eleganza da sia resposta.
GWENDOLEN. D’accord. In dumondas existenzialas es l’eleganza quai chi quinta, na la
sincerità. Mr. Worthing co po El declerar ch’El ha pretais dad avair ün frar? Per avair
ün’occasiun da gnir a Londra e per am verer il plü suvent pussibel?
JACK. Po’La dubitar da quai, Miss Fairfax?
GWENDOLEN. Eu n’ha dubis fich fich serius. Ma eu tils vögl s-chatschar. Quist nun es il
mumaint per quai chi’s nomna „ deutsche Gründlichkeit“. (Va vers Cecily). Lur spiegaziuns
am paran magari satisfacentas, impustüt quellas da Mr. Worthing. I’m para cha quai sia la
dretta e püra vardà.
CECILY. Eu sun plü co cuntainta da quai cha Mr. Moncrieff ha dit. Fingià il cling da sia
vusch fa ch’eu resaint plaina fiduzcha.
GWENDOLEN. Tü es dimena da l’avis cha no tils dessan pardunar.
CECILY. Schi. Quai voul dir: na.

L-WILL 1-4_Ernest_(vl)


34

GWENDOLEN. Tü hast radschun. Quai vaiva tuot invlidà. I’s tratta da dumondas da princip
chi nu’s po negliger. Chi da no duos surpiglia da dir quai? Quai es üna fatschenda pac
agreabla.
CECILY. Nu pudessna discuorrer tuottas duos a listess temp?
GWENDOLEN. Üna stupend’idea. Eu discuor bod adüna a listess temp sco tschella glieud.
Dess eu dar aint il tact?
CECILY. Va bain.
(Gwendolen dà aint il tact cul daint muossader).
GWENDOLEN e CECILY (insembel). Voss noms sun amo adüna ün impedimaint
insuperabel. Quai es tuot.
JACK ed ALGERNON (insembel). Noss noms. Es quai tuot? Ma no gnin battiats hoz
davomezdi.
GWENDOLEN  (a Jack). Pervi da mai est tü pront da tour sün tai quista terribla procedura.
JACK. Schi.
CECILY (ad Algernon). Per plaschair a mai est tü pront da’t suottametter a quista tortura?
ALGERNON. Schi.
GWENDOLEN. Quant absurd cha quai es da discuorrer da l’equivalenza dals sexs. Cur chi va
per dumondas da sacrifizi sun ils homens infinitamaing plü ferms co no.
JACK. Quai es propcha uschea. (Dà il man ad Algernon.)
CECILY. Schi. Ils homens han mumaints da curaschi corporal chi nu sun avant man pro las
duonnas.
GWENDOLEN  (a Jack). Meis char.
ALGERNON (a Cecily). Mia chara (I’s branclan.)
(Merriman cumpara.  In vista a la situaziun fa’l ün sbussiöz.)
MERRIMAN.  Hm. Hm. Lady Bracknell.
JACK. O dolur.
(Lady Bracknell cumpara. Ils pêrs as laschan. Merriman  parta.)
LADY BRACKNELL. Gwendolen. Che voul quai dir?
GWENDOLEN. Be ch’eu m’ha fatta spusa cun Mr. Worthing, mamma.
LADY BRACKNELL. Vè nan a qua. Piglia plazza. Fa e piglia plazza, subit. Nu’s savair
decider, esitaziuns, quai es ün segn da decadenza mentala pro la glieud giuvna, da deblezza
corporala pro la glieud veglia.
(As drizza a Jack.) Sir, infuormada da la fügia dandetta da mia figlia suna gnüda tras Sia
fidela serviainta - sia fiduzcha n’haja cumprà cun ün pêr bluozchers – lura suna gnüda fin qua
cun ün tren da marchanzia. Seis disfurtünà bap ha per furtüna l’impreschiun cha sia figlia sia
ida a tadlar ün referat lunghezzas – i’s tratta d’ün referat chi fa part d’ün cuors da la saira chi
tratta l’influenza cha entradas sgüras e regularas pon avair sül pensar da l’uman. Eu nun ha la
mindra intenziun da til tour l’illusiun cha sia figlia frequainta tals cuors. Per dir il vaira, eu
mai nun ha desdrüt ingünas illusiuns. Quai füss amoral. Ma El inclegiarà sainza dubi cha da
uossa davent sto gnir sisti mincha contact  tanter El e mia figlia. In quist sen suna sainza
remischiun - sco ch’eu  sun sainza remischiun in tuot ils sens.
JACK. Eu sun spus cun Gwendolen, Lady Bracknell.
LADY BRACKNELL. Che? El nun es zist segn ..., Sir. E uossa, per quai chi reguarda
Algernon. ... Algernon.
ALGERNON. Schi tanta Augusta.
LADY BRACKNELL. Am possa permetter da dumandar scha quist es la chasa ingio abita
Teis pover ami Bunbury.
ALGERNON (charnajond). Ooo. Na ..., na. Bunbury nun abita qua. Pel mumaint è’l utrò.
Per esser precis. Bunbury es mort.
LADY BRACKNELL. Mort. Ma cura è’l lura mort? El sto esser mort d’üna mort subitana.

L-WILL 1-4_Ernest_(vl)


35
ALGERNON (a la ligera). Ooo. Eu til n’ha lovà via hoz davomezdi. Quai voul dir: el es mort
hoz davomezdi.
LADY BRACKNELL. E che es stat la causa da sia mort?
ALGERNON. Bunbury. El, el es ... explodi.
LADY BRACKNELL. Explodi. Ma co?  E’l stat la victima da qualche attacha
revoluziunaria? Eu nu savaiva cha Bunbury as vaiva ingaschà uschè ferm per dumondas
socialas. Scha quai es stat uschea, schi è’l gnü chastià toccantamaing per sia decadenza.
ALGERNON. Ma chara tanta Augusta. Eu n’ha simplamaing vuglü dir chi’d es gnü a glüm
chi ch’el d’eira. Voul dir: ils meidis han chattà oura cha Bunbury nu pudaiva plü viver e lura
è’l mort.
LADY BRACKNELL. El para dad avair gnü gronda fiduzcha in las diagnosas dals meidis.
Ma eu sun satisfatta ch’el ha trat üna decisiun per finir e ch’el s’ha laschà cusgliar da
specialists da la medicina. E uossa cha no eschan libers da quist Mr. Bunbury, am permetta da
dumandar chi chi'd es la persuna giuvna cha meis neiv Algernon tegna pel man, in möd dal
rest, chi’m para absolutamaing inadequat.
JACK. Quella dama là via es Miss Cecily Cardew, mia avuadada.
(Lady Bracknell salüda a Cecily in ün möd distant e fraid).
ALGERNON. Tanta Augusta. Eu sun spus cun Cecily.
LADY BRACKNELL. Che manajast?
CECILY. Mr. Moncrieff ed eu eschan spus ed ans lessan maridar, Lady Bracknell.
LADY BRACKNELL (as sgrischa, va vi pro’l canapè e piglia plazza). Eu nu sa scha l’ajer
quia aint ils contuorns da Hertfordshire ha alch chi stimulescha in möd tuot ourdvart, ma il
numer dals spusalizis chi vegnan annunzchats quia am para listess dad esser plü ot co la
media cha la statistica indicha sco valur dezainta. Eu pens ch’üna retschercha ün pa plü
precisa da mia vart füss a seis lö. Mr. Worthing, ch’El am dia, es Miss Cardew in alch
maniera parainta cun üna da las staziuns plü grondas a Londra. Eu dumond our da spür
interess. Fin her nu vaiva amo ingün’idea chi dess famiglias o persunas chi derivan dad üna
staziun a la fin d’üna lingia d’üna viafier. (Jack guarda intuorn culla fotta, ma mantegna la
controlla.)
JACK (cun vusch fraida, ma clera). Miss Cardew es l’abiadia da Mr. Thomas Cardew,
barmör, Behrave Square 149,  London S.W.; Gervase Park, Dorking, Surrey; e Sporran,
Fifeshire, in Scozia.
LADY BRACKNELL. Quai nu tuna mal. Trais adressas inspiran confidenza, dafatta pro
homens d’affars. Ma che cumprouvas n’haja cha quai correspuonda a la realtà?
JACK. Eu n‘ha miss in salv la Guida da la Cuort reala, l’ediziun actuala. Là po‘La verifichar
las indicaziuns ch’eu n’ha fat.
LADY BRACKNELL (mordenta). In quella publicaziun n’haja fingià chatttà curius fals da
stampa.
JACK. Ils advocats da famiglia da Miss Cardew sun Markby, Markby and Markby.
LADY BRACKNELL. Markby, Markby and Markby – üna chanzlia da bunischem nom chi
ha üna posiziun fich ota sül chomp professiunal. Eu n’ha perfin dudi cha ün dals Markbys es
stat preschaint a dinner parties. Eu poss dir: eu sun satisfatta.
JACK (fich seccà). Ella es vairamaing fichun gentila, Lady Bracknell. Implü n’haja diversa
documainta in meis possess -  eir da quai pigliarà Ella cugnuschentscha  cun plaschair – :
l’attest da naschentscha, la charta da battaisem, ün‘attestaziun pervi da la tuoss chanina,
l’attestat dal prüm on da scoula, l’extrat da las vaccinaziuns, il documaint sur da la
confirmaziun, e l’attestaziun pervi dal viruos-chel in sia varianta tudais-cha ed inglaisa.
LADY BRACKNELL. Ooo. Üna vita cun bleras aventüras sco ch’eu vez, forsa dafatta ün pa
massa turbulenta per üna duonna giuvna. Eu nu sun ün’amia dad experienzas massa
tamprivas.
(Ella sta sü e guarda süll’ura.) Gwendolen. Id es uossa bod ura cha no partan. No nu da-

L-WILL 1-4_Ernest_(vl)


36
s-chain perder temp. Ma listess. Be per amur da la buna fuorma, Mr. Worthing,  ch’El am
permetta da dumandar scha Miss Cardew dispuona da chapitals.
JACK. Moo. Var 130‘000 pounds in valurs statalas. Quai es tuot. Ch’Ella stetta bain Lady
Bracknell. I m’ha fat fich plaschair.
LADY BRACKNELL (piglia darcheu plazza). Be ün mumaint, Mr. Worthing. 130‘000
pounds. E quai in valurs statalas. Miss Cardew am para dad esser üna duonna giuvna fich
attractiva, uossa ch’eu tilla observ ün pa plü precis. Be pacas duonnas giuvnas possedan
hozindi valurs, chi düran e chi s‘augmaintan. Malavita vivaina in ün temp fichun superficial
(A Cecily.) Ch’Ella vegna nan pro mai, chara matta.
(Cecily va vi pro ella.)
Üna matta scharmanta. Seis vesti es d’üna simplicità deprimanta e seis chavels dan l’impre-
schiun dad esser ün product natüral. Ma quai as lascha müdar. Üna serviainta francesa ün pa
svouta es buna da far miraculs in pac temp. Eu m’algord ch’eu n‘ha racumandà üna tala
serviainta a Lady Lancing. Davo trais mais, gnanca seis hom nu tilla cugnuschaiva plü.
JACK. E davo ses mais nu tilla cugnuschaiva plü ingün.
LADY BRACKNELL (püffa ün ter mumaints per Jack aint, lura as volv’la cun ün surrier
vers Cecily.)
Ch’Ella as volva, chara matta.
(Cecily as volva dal tuot.)
Na, eu tilla less verer da profil.
(Cecily muossa seis profil.)
Schi, precis sco ch’eu n’ha spettà. In Seis profil as muossan distintas pussibiltats socialas. Ils
duos puncts debels da nossa società sun la mancanza da princips e la mancanza da profil. Il
mintun ün pa plü ot, chara matta. Il stil d’üna persuna dependa impustüt dal möd co cha’l
mintun vain portà. Actualmaing as porta il mintun fich ot. Algernon.
ALGERNON. Schi, tanta Augusta.
LADY BRACKNELL. Il profil da Miss Cardew muossa segns clers da bunas pussibiltats
socialas.
ALGERNON. Cecily es la duonna la plü scharmanta, la plü chara e la plü bella da tuot il
muond. Eu m’instrafot da la pussibiltats socialas.
LADY BRACKNELL. Algernon, nu discuorrer sainza respet da la società. Be la glieud chi nu
chatta l’access pro la società fa quai. (Vers Cecily.) Chara Cecily, Ella sa natüralmaing cha
Algernon nu posseda oter co debits. Eu nu stim per nüglia las maridas da raps. Cur ch’eu n’ha
maridà a Lord Bracknell nu vaiva ingüns chapitals. Ma eu nu’m vess gnanca insömgiada da’m
laschar barricadar la via tras quai. Dimena, eu stuvarà dar meis acconsentimaint.
ALGERNON. Grazcha fich, tanta Augusta.
LADY BRACKNELL. Cecily, tü am das-chast dar ün bütsch.
CECILY (tilla dà ün bütsch). Grazcha fich. Lady Bracknell.
LADY BRACKNELL. In avegnir am poust tü dir tanta Augusta.
CECILY. Grazcha, tanta  Augusta.
LADY BRACKNELL. Las nozzas stuvessan avair lö bain svelt.
ALGERNON. Grazcha, tanta Augusta.
CECILY. Grazcha, tanta Augusta.
LADY BRACKNELL. Per dir il vaira. Eu sun cunter temps da spus massa lungs. Quai dà la
pussibiltà a minchün dals duos dad imprender a cugnuoscher il caracter da tschel fingià avant
la marida. E quai nun es racumandabel, a meis avis.
JACK. Ch’Ella s-chüsa, sch’eu Tilla interrump Lady Bracknell, ma cun quists duos nu daja
ingüna müstà. Eu sun l’avuà da Miss Cardew ed ella nu’s po maridar sainza meis acconsenti-
maint fin ch’ella nun es magiurenna. Meis acconsentimaint refüs eu categoricamaing.

L-WILL 1-4_Ernest_(vl)


37
LADY BRACKNELL. Che motivs ha’L, sch’eu das-ch dumandar. Algernon es ün candidat
sten acceptabel, eu less dir extremamaing acceptabel. El nun ha nüglia e fa l’impreschiun dad
avair tuot. As poja pretender daplü?
JACK. Lady Bracknell, id es per mai fich penibel da stuvair discuorrer avertamaing cun Ella
sur da seis neiv. I’s tratta dal fat ch’eu nu poss approvar tuot per quai chi reguarda seis
cumportamaint moral. Eu n’ha il suspet ch’el sia dischonest.
(Algernon e Cecily as guardan  indegnats.)
LADY BRACKNELL. Dischonest? Meis neiv Algernon. Exclus. El ha stübgià ad Oxford.
JACK. Eu tem chi nu detta ingüns dubis in quist reguard. Hoz davomezdi, intant ch’eu d’eira
passagermaing absaint a Londra pervi d’ün importanta questiun d’amur, s’ha’l ardüt  in mia
chasa fond valair ch’el sia meis frar. Indichond ün fos nom ha’l bavü – güst uossa suna gnü a
savair quai tras meis butler – üna intera butiglia da meis Perrier-Jouet, brut, dal 89 ed eu vaiva
reservà quist Champagne per mai svess. Quai nun es tuot. El ha cuntinuà cun seis ingion
svarguognus. Dürant la davomezdi til esa gratià da semnar disfiduzcha aint illa relaziun
tanter mai e mia unica avuadada. Lura è’l restà pel tè ed ha schnatti mincha singul dals tosts
cun sü painch chi d’eiran sül plateau. E quai chi fa esser seis cumportamaint amo plü sfruntà
es il fat ch’eu nun ha ingün frar, ch’eu mai nun ha gnü ün frar e ch’eu neir nun ha l’intenziun
da survgnir ün frar, da che sort cha quai sia. Quai til n’haja dit her davomezdi in tuotta
fuorma.
LADY BRACKNELL. Hm. Mr. Worthing, davo avair ponderà manüdamaing n’haja decis da
nu tour cugnuschentscha dal cumportamaint da meis neiv invers El.
JACK. Quai es fich generus da Sia vart, Lady Bracknell. Mia decisiun es però inalterabla.
Eu refüs da dar meis acconsentimaint.
LADY BRACKNELL (vers Cecily). Vè nan, mia chara.
(Cecily va vi pro ella.)
Quants ons hast, chara?
CECILY. Mo. In realtà n’haja pür deschdot ons, ma pro las evening parties dia adüna ch’eu
n’haja vainch.
LADY BRACKNELL. Tü hast tuotta radschun da far quistas pitschna correctura. Sast, üna
duonna nu stess mai indichar sia età massa exactamaing. Quai fa l’impreschiun dad esser
calculà .... (Ella ponderescha.) Deschdot, pro las evening parties - vainch. Ma, tuot in tuot, in
nu giarà plü lönch, schi est tü magiurenna e libra da tuot las restricziuns da l’avuadia. Eu sun
da l’avis cha l’acconsentimaint da teis avuà nu giouva ingüna rolla.
JACK. Ch’Ella s-chüsa, Lady Bracknell, ch’eu Tilla stögl darcheu interrumper. Ma i nun es
oter co „fair“ ch’eu Tilla dia cha las disposiziuns dal testamaint da seis bazegner tunan uschea
cha  Miss Cardew sarà magiurenna pür cun trentatschinch ons.
LADY BRACKNELL. Quist am para üna objecziun importanta. Trentatschinch ons, quai es
ün’età ourdvart attractiva. La società londinaisa es be grusch da duonnas da las megldras
famiglias chi, da libra voluntà, han daspö ons ed ons trentatschinch ons. Lady Dumbleton es
la megldra instanza in quist reguard. Seguond meis savair è’la restada trentatschinch daspö
ch’ella ha cumpli quaranta e daspö là es passà ün bun temp. Eu nu vez ingün motiv per cha
Cecily nu sia amo bler plü attractiva co uossa, cur ch’ella ha l’età ch’El manzuna.
CECILY. Algy, nu pudessast tü spettar fin ch’eu n’ha trentatschinch ons?
ALGERNON. S’inclegia ch’eu pudess. Quai sast tü be precis.
CECILY. Schi. Eu sa quai in möd instinctiv. Ma eu, per mia part, eu nu pudess spettar uschè
lönch. Per mai es quai ün pantizi da stuvair spettar, eir be tschnich minuts. Eu vegn tuot
nervusa. Eu svessa nu sun punctuala, quai saja, ma eu spet da tschels chi sian punctuals, e
spettar, güst cun far nozzas, quai nu vegn in dumonda.
ALGERNON. Schi che laina far, Cecily?
CECILY. Eu nu sa, Mr. Moncrieff.

L-WILL 1-4_Ernest_(vl)


38
LADY BRACKNELL. Meis char Mr. Worthing, cun quai cha Miss Cardew declera cun
resolutezza ch’ella nu possa spettar fin ch’ella ha trentatschinch ons - ün fat chi demuossa
ün caracter ün pa malpazchaint - schi Til lessa giavüschar da reponderar sia decisiun.
JACK. Ma, mia chara Lady Bracknell, il cas es cumplettamaing in seis mans. Al mumaint
ch’Ella dà Seis acconsentimaint per mia marida cun Gwendolen, schi permettaraja plü co jent
a Seis neiv, da‘s colliar cun mia avuadada.
LADY BRACKNELL (as drizza sü in tuot sia grondezza). El sa svessa be massa bain cha
quai ch’el propuona es absolutamaing exclus.
JACK. Lura nu daja ün oter avegnir per no duos co quel d‘ün celibat paschiunà.
LADY BRACKNELL. Quai nun es il destin ch’eu  m’ha imaginada per Gwendolen.
Algernon, quai es cler, El po decider svess. (Ella piglia pro si’ura.) Vè, ma chara.
(Gwendolen sta sü.)
No vain fingià pers tschinch o ses trens. Scha no suspendain amo üna jada, cumainzna a
discuorrer da no a la staziun.
(I cumpara il dr. Chasuble.)
CHASUBLE. Tuot es pront pels battaisems.
LADY BRACKNELL. Battaisems, Sir?  Nun es quai ün pa massa bod?
CHASUBLE (fa üna fatscha ün pa imbarazzada e fa segn vers Jack ed Algernon). Quist duos
signurs han express il giavüsch da gnir battiats immediatamaing.
LADY BRACKNELL. In lur età? Quist idea es grotesca ed irreligiusa. Algernon, eu at
scumond da’t laschar battiar. Eu nu patisch tals excess. Lord Bracknell as s-chandalisess,
sch’el dudiss co cha tü sguazzast teis temp e teis raps.
CHASUBLE. Voul quai dir cha hoz davomezdi nun hajan lö ingüns battaisems.
JACK. Char dr. Chasuble, in vista a la situaziun sco ch’ella es uossa, nu craja cha las
ceremonias vessan üna valur pratica per no.
CHASUBLE. Quai am displascha fich da dudir talas opiniuns da sia vart, Mr. Worthing. Quai
tuna sco sch’El acceptess las opiniuns dals eretics, dals anabaptists. Quellas opiniuns n’haja
critichà e sbüttà in bleras da mias predgias na amo publichadas. Ma cun quai ch’eu n’ha
l’impreschiun ch’El sia pel mumaint in üna fasa plüchöntsch mundana, vögl eu tuornar subit
in baselgia. Il caluoster m’ha güsta fat a savair cha Miss Prism am spetta daspö ün’ura e mez
aint illa sacristia.
LADY BRACKNELL (reagischa cun fervenza). Miss Prism. El nu varà manzunà üna: Miss
Prism?
CHASUBLE. Ma schi, Lady Bracknell. In paca pezza tilla vezzaraja.
LADY BRACKNELL. Ch’El permetta ch’eu Til trategna amo ün mumaint. La chosa pudess
avair ün’importanza fich gronda per Lord Bracknell e per mai. Ch’El dia: es quista Miss
Prism üna persuna d’ün aspet chi fa temma e chi s’occupa – aint il sen il plü vast – da
l’educaziun??
CHASUBLE (magari  seccà). Ella persunifichescha il purtret d‘üna duonna scolada ed es in
tuots reguards respettabla.
LADY BRACKNELL. I’s tratta dimena da la listessa persuna. Das-ch eu dumandar che
posiziun ch’Ella ha in sia famiglia.
CHASUBLE (sever). Eu viv da celibatari, Lady Bracknell.
JACK (pigliond il pled). Lady Bracknell, Miss Prism es daspö ons la stimada guvernanta e la
cumpogna da Miss Cardew.
LADY BRACKNELL. Cun tuot quai ch’eu n‘ha dudi sur dad ella, tilla stöglia verer
immediatamaing. Ch’El tilla fetscha clomar.
CHASUBLE (guarda da la vart). Ella s‘approsma. Ella vegn.
(Miss Prism cumpara in prescha.)
MISS PRISM. I m’han dit ch’El am spetta in sacristia, char sar plavan. Id es uossa bod ün’ura
e trais quarts ch’eu spet. (Ella vezza a Lady Bracknell, chi tilla fixa cun ün’ögliada

L-WILL 1-4_Ernest_(vl)


39
petrifichanta. Miss Prism vain sblacha e trembla. Ella guarda intuorn cun temma, sco
sch’ella less mütschar.)
LADY BRACKNELL (cun vusch severa, sco ün güdisch). Prism!
(Miss Prism sbassa il cheu cun varguogna.)
Nan a qua, Prism.
(Miss Prism vain daspera cul cheu bass.)
Prism. Ingio es il pop?
(Imbarraz general. Il plavan as retira anguoschià. Algernon e Jack fan sco schi vessan da
preservar a Cecily ed a Gwendolen dals detagls d’ün terribel scandal public.)
Id es uossa vainchot ons, Miss Prism, ch’Ella es ida davent da la Chasa da Lord Bracknell, nr.
104, Grosvenor Square, e quai cun üna charrozzina d’uffants ed aint in quel d’eira ün uffantet
masculin. Ella nun es mai plü tuornada. Ün pêr eivnas plü tard s’haja chattà la charrozzina
d’uffants, grazcha a las investigaziuns da la pulizia londinaisa. La charrozzina d’eira suletta
ed abandunada in ün chantun da Baywater. Aint illa charrozza s’haja chattà ün roman da trais
toms, ün roman d’üna sentimentalità stramantusa.
(Miss Prism reagischa sainza lair cun indegnaziun.)
Ma il poppin nu d’eira aint illa charrozza.
(Tuots chi guardan sü per Miss Prism.)
Prism. Ingioa es il pop?
(Üna posa.)
MISS PRISM. Lady Bracknell, eu am svarguogn ed admet: eu nu sa. Eu füss plü co
furtünada, sch’eu savess. Quai es stat uschea. La bunura dal di ch’Ella manzuna, ün di, dal
rest,  chi restarà impress in mia memoria, m’haja sco adüna fatta pronta per ir a spass cul pop
aint illa charrozza. Eu vaiva cun mai eir üna tas-cha da chürom, ün pa veglia, ma gronda. Aint
in quella faiva eu quint da metter il manuscrit da l’ouvra litterara ch’eu vaiva scrit in meis
s-chars temp liber. In ün mumaint da distracziun - eu nu’m pardunarà mai dad esser statta
uschè distratta – n’haja miss il poppin aint illa tas-cha da viadi ed il manuscrit aint illa
charrozzina.
JACK (chi vaiva tadlà cun attenziun). Ed ingio ha‘la laschà la tas-cha da viadi?
MISS PRISM. Ch’El nu’m dumonda simlas chosas.
JACK. Miss Prism, per mai es quai alch d’üna grondischma importanza. Eu stögl insister e
dumond amo üna jada ingio ch’Ella ha laschà la tas-cha da viadi cul pop?
MISS PRISM. Eu tilla n’ha laschada al deposit da bagagl d’üna gronda staziun londinaisa.
JACK. In che staziun?
MISS PRISM (Tuot desdrütta).  Victoria. Il perron da Brighton. (Ellas as lascha crodar sün
üna sopcha.)
JACK. Eu stögl ir per üna pezza sül plan sura, sün mia chombra. Gwendolen, spetta ün
mumaint.
GWENDOLEN. Scha tü nu’m fast spettar massa lönch, schi spetta quia per tuot mia vita.
(Jack parta in gronda agitaziun.)
CHASUBLE. Che pens’La cha tuot quist vöglia dir, Lady Bracknell.
LADY BRACKNELL. Eu nun ha gnanca il curaschi dad exprimer qualche supposiziun, sar
dr. Chasuble. I nu fa dabsögn ch’eu Til dia chi dà tschertas casualitats chi nu stuvessan gnir
avant in famiglias d’ota posiziun. Coincidenzas chi nu’s cunfan.
(Canera da suringio, sco scha qualchün stress intuorn üna valisch. Tuots guardan insü.)
CECILY. Uncle Jack am para magari nervus.
CHASUBLE. Seis avuà es üna persuna cun bler sentimaint.
LADY BRACKNELL. Quista canera es fich dischagreabla. Quai tuna sco üna demonstraziun.
Eu nu cumport demonstraziuns, da che gener chi sian. I sun adüna vulgaras e suvent
persvadna.
CHASUBLE (guardond insü). Uossa esa fini. (La canera es il dubel plü ferma.)

L-WILL 1-4_Ernest_(vl)


40
LADY BRACKNELL. Eu giavüschess ch’el vegna ad üna fin.
GWENDOLEN. La tensiun es bod insupportabla. Eu sper ch’ella düra.
(Jack cumpara. In man ha‘l üna tas-cha da viadi da chürom nair).
JACK (va be directamaing vers Miss Prism). Es quist la tas-cha da viadi, Miss Prism?
Ch’Ella tilla examinescha precis avant co respuonder. La furtüna da plü d’ün singul uman
dependa da quai ch’Ella respuonda.
MISS PRISM (quieta). Ella para dad esser mia. Schi quia es quel sgraffel ch’ella ha tschüf, in
seis giuvens dis, quella jada ch’ün omnibus es cupichà a la Gower Street. Quia es la flacha
sülla floudra fatta d‘üna bavronda analcolica chi’d es explodida a Leamington. E quia sülla
serradüra sun mias inizialas. Eu vaiva tuot invlidà ch’eu tillas vaiva fattas gravar ün di ch’eu
vaiva üna glüna ün pa extravaganta. Quist es sainza dubi mia tas-cha. Quant cuntainta ch’eu
sun da tilla survgnir inavo. Quai es stat dür da stuvair desister da la tas-cha per ons ed
annorums.
JACK (cun vusch patetica). Miss Prism, Ella survain inavo daplü co be quista tas-cha. Il pop
chi d’eira aint illa tas-cha, quai d’eira eu.
MISS PRISM (stutta). El?
JACK (tilla brancla). Schi .... Mamma.
MISS PRISM (as retira indegnada). Mr. Worthing. Eu nu sun maridada.
JACK. Na maridada. Eu nu poss schnear, quist es ün cuolp serius. Ma listess. Chi ha il dret da
trar il prüm crap sün üna persuna chi ha pati? Nu po la rüclentscha s-chassar l’effet d’üna
acziun malponderada? Perche vess da valair ün oter dret per  las duonnas co pels homens?
Mamma, eu at pardun (El prouva darcheu da tilla branclar.)
MISS PRISM (mez our d’sai). Mr. Worthing el as sbaglia. (Ella tschögna vers Lady Brack-
nell.)  Là es la dama chi Til po dir chi ch’El es.
JACK (davo üna posa). Lady Bracknell, eu nu sun jent petulant. Ma fess Ella forsa il bain
da’m dir chi ch’eu sun.
LADY BRACKNELL. I’m displascha. Ma la nouva ch’eu Til poss dar, nu sarà per El dal tuot
agreabla. El es il figl da mia povra sour, Mrs. Moncrieff e tras quai il frar plü vegl dad
Algernon.
JACK. Il frar plü vegl dad Algy. Lura n’haja dimena listess ün frar. Eu savaiva ch’eu vess ün
frar. Eu n’ha adüna dit ch’eu n’haja ün frar. Cecily, co hast tü be pudü dubitar ch’eu n’haja ün
frar? (Tschüffa ad Algernon.) Sar dr. Chasuble, meis frar disfurtünà, Miss Prism, meis frar
disfurtünà, Gwendolen, meis frar disfurtünà. Algy, tü mat sfarfat, in avegnir am stuvarast tü
trattar cun daplü respet. Dürant tuot tia vita nu t’hast tü mai cumportà invers mai sco ün dret
frar.
ALGERNON. Cun excepziun dad hoz, meis bun, quai duna pro. Però, eu crai d’avair fat il
meglder pussibel, eir schi’m mancaiva ün pa la pratica. (Dà il man a Jack.)
GWENDOLEN (vers Jack).  Meis il plü char.  Co es quai uossa cun tai,  meis il plü char? Che
nom hast tü uossa cha tü est ün oter?
JACK. O dolur. Quai vaiva tuot invlidà. Eu pens cha tü nun hajast müdà idea per quai chi
reguarda meis nom.
GWENDOLEN. Eu nu’m müd mai. Quai chi’s po müdar, quai sun meis sentimaints.
CECILY. Che caracter nöbel cha tü hast, Gwendolen.
JACK. Lura sto la fatschenda gnir sclerida be subit. Tanta Augusta, ün mumaint. Cur cha
Miss Prism m’ha laschà al deposit da bagagl aint in sia tas-cha, d’eira eu là fingià battià?
LADY BRACKNELL. Cun tuot il luxus pussibel. Quai chi’s pudaiva cumprar es gnü cumprà.
Sguazzers sco chi d’eiran t’han teis genituors fat üna festa da battaisem absolutamaing
grondiusa.
JACK. Quai voul dir ch’eu sun stat battià. In uorden uschea. E che nom m’hana dat, meis
genituors? Eu stögl far quint cun tuot las eventualitats.
LADY BRACKNELL. Sco figl il plü vegl est tü natüralmaing gnü battià cul nom da teis bap.

L-WILL 1-4_Ernest_(vl)


41
JACK (irrità). Schi. Ma che nom vaiva lura meis bap?
LADY BRACKNELL (stübgiond). Pel mumaint propcha nu‘m vegna adimmaint che nom
cha‘l general vaiva. Ma ün nom vaiva’l dal sgür. El d’eira ün curius schani, quai tuorna.
Excentric. Ma impustüt in seis vegls dis. E quai vaiva da chefar cul clima in India, culla
marida, culs disturbis da digestiun e cun otras causas sumgliaintas.
JACK. Algy. Sast tü forsa da t’algordar che nom cha teis bap vaiva?
ALGERNON. Ma, meis char. No nu vain mai discurri ün pled insembel. El es mort avant co
ch’eu  n’haja cumpli ün on.
JACK. Ma seis nom figüra tuntüna aint ils registers da l’armada da quel temp, nun esa, tanta
Augusta.
LADY BRACKNELL. Il general d’eira in fuond ün hom da la pasch, be na in sia vita da
famiglia. Ma i nun es ingün dubi. Seis nom stuvess figürar in mincha register da l’armada.
JACK. Ils registers da l’armada dals ultims quaranta ons sun là sülla curuna da cudeschs. Insai
vess eu stuvü stübgiar constantamaing quists registers (Va pro la curuna e stira oura ils
cudeschs cun tuotta prescha.) M, generals.... Mallam, Maxbohm, Magley - che cunoms da
l’impussibel -  Markby, Migsby, Mobbs, Moncrieff. Tenent dal 1840, davo chapitani, prüm
colonel, colonel, general 1869,  Noms: Ernest John. (Metta dvart il cudesch cun tuotta calma
e disch lura.)  Eu at n’ha adüna dit Gwendolen, cha meis nom sia Ernest, nun esa,
Gwendolen? El es propcha Ernest. El es Ernest da natüra,  e sül seri - Ernest.
LADY BRACKNELL. Schi, uossa am vegna adimmaint. Il general vaiva nom Ernest. Eu
savaiva ch’eu vess ün motiv fich precis da nu pudair star oura quel nom.
GWENDOLEN. Ernest. Meis char Ernest. Eu n’ha m’inaccorta da prüma innan cha tü nu
pudessast avair ün oter nom.
JACK. Id es üna fatschenda dal trenta per ün hom da chattar oura in ün dandet ch’el, in tuot
sia vita, nun ha mai dit alch oter co la vardà. Am poust tü pardunar?
GWENDOLEN. Ma s’inclegia. Ma meis sentimaint am disch cha tü at müdarast dal sgüra.
JACK. Meis anguel.
CHASUBLE (vers Miss Prism). Laetitia (Tilla brancla.)
MISS PRISM (cun entusiassem.) Frederick. Finalmaing.
ALGERNON Cecily (Tilla brancla.)  Finalmaing.
JACK. Gwendolen (Tilla brancla.)  Finalmaing.
LADY BRACKNELL. Char neiv. Tü muossast trats chi’m paran trivials.
JACK. Al cuntrari, tanta Augusta, pür uossa n’haja inclet quant important chi’d es dad esser
serius e dad avair nom Ernest.

Tenda

L-WILL 1-4_Ernest_(vl)


42
Cuortas indicaziuns per quai chi reguarda la pronunzcha dals noms e da las
expressiuns inglaisas dal toc da da Wilde

Seguenza sco chi figüran aint il toc.

In inglais han ils pleds pel solit l’accent sülla prüma silba. La silba finala es indeblida. L’ö (eu
vess eir pudü scriver ün e) scrit vain pronunzchà be ligerin, ün pa sco in rumantsch la silba
finala in pleds sco cotschen, debel, vender, s-chalpen.
L’ng final sco (p.ex. dal nom Worthing) vain pronunzchà sco cha’ls d’Ardez pronunzchaivan
(o pronunzchan) il n final dal nom dal cumün da Ftan.

Ernest

Öönöst

John Worthing

Dschon uöziin

Algernon Moncrieff
Äälgänon Monkkrif

Chasuble

Tschäsiuböl

Merriman

Määrimän

Lane

Lein

Lady Bracknell

Leidi Bräknell

Gwendolen Fairfax
Guendolin Färfäx

Cecily Crdew

Sesili Kaadiu

Miss Prisme

Miss Prismä

Half Moon Street

Haaf Muun Striit

Manor House Woolton
Mänär Hous Uultön

Lord Shoreham

Lood Schoohäm

Algy

Aäldschi

Shropshire

Schropschä

Augusta

Ogustä

Scotland Yard

Skotländ Yaad

Tunbridg Wells

Tanbritsch Ueels

Uncle

Anköl

L-WILL 1-4_Ernest_(vl)


43
Mr.

Mistö

B 4

Bi foo

The Albany

Zi Äälbani

Her dear uncle

höö dia anköl

Thomas Cardew

Tomäs Kaadiu

Bunbury

Banbary

Willis

Uillis

Mary Farquhar

Märi Fääkiuhä

Lady Hatbury

Leidi Haabori

Darling

daalin

Gerald

Dschörald

Worthing

Uöörzing

Duchesse of Bolton
Datschess og Boltan

Pounds

paunds

Belgrave Square

Belgreiv Skuär

Lady Bloxham

Bloxhäm

Victoria Station

Vistoria Steischan

Brigton

Braitän

Good Morning

Gud mooning

Happy end

häppi änd

Egeria

Idschiiria

Laetitia

Lätischa

The Albany

Zi Älbany

Morning Post

Mooning Poust

Stockbroker

Stokbroukär

Cakes

Keiks

L-WILL 1-4_Ernest_(vl)


44

Toast

Toust

Behrave Square

Bireiv Skuär

London SW

Londn Sauz uest

Gervase Parl

Dschööveis Paak
Dorking Surrey

Dookin Sary

Sporran Fifershire

Sporan Faischär

Marby

Maakbi

Lady Lancing

Lansing

Lady Dumbleton

Dambelton

Baywater

Beiuota

Mallam

Määlam

Maxbohm

Mäxbam

Magley

Määgli

Markby

Maakby

Migsby

Mksbi

Mobbs

Mobbs

L-WILL 1-4_Ernest_(vl)


L-WILL 1-4_Ernest_(vl)